ദളിത് യുവതിയെ പീഡിപ്പിക്കാന് ശ്രമിച്ചെന്ന പരാതിയില് പരസ്യമായി ക്ഷമാപണം നടത്തിയ ഡോക്ടറെ ആരോഗ്യവകുപ്പില് ജില്ലാ പ്രോഗ്രാം മാനേജറാക്കാന് നീക്കം: പിന്നില് സിപിഎമ്മിലെ പ്രബല വിഭാഗമെന്ന് ആരോപണം: എതിര്പ്പുമായി സഹപ്രവര്ത്തകരും പത്തനംതിട്ട: ഫാര്മസിസ്റ്റായ ദളിത് യുവതിയെ പീഡിപ്പിച്ചെന്ന പരാതിയില് പരസ്യമായി ക്ഷമാപണം നടത്തുകയും ഇനി ശല്യം ചെയ്യില്ലെന്ന് മുദ്രക്കടലാസില് എഴുതി നല്കുകയും ചെയ്ത ഡോക്ടറെ ആരോഗ്യവകുപ്പില് ജില്ലാ പ്രോഗ്രാം മാനേജര് ആക്കാന് നീക്കം. സിപിഎമ്മിലെ ഒരു പ്രബല വിഭാഗത്തിന്റെ ഒത്താശയോടെ നടക്കുന്ന നീക്കം പുറത്തായതോടെ എതിര്പ്പുമായി ഡോക്ടര്മാര് അടക്കം രംഗത്തു വന്നു. കഴിഞ്ഞ വര്ഷം ജൂണ് 22 നാണ് ജില്ലാ മെഡിക്കല് ഓഫീസറുടെ സാന്നിധ്യത്തില് 500 രൂപയുടെ മുദ്രപത്രത്തില് ഇലന്തൂര് സ്വദേശിയായ യുവഡോക്ടര് താനിനി പരാതിക്കാരിയെ ശല്യം ചെയ്യില്ലെന്ന് എഴുതി നല്കിയത്. ഇതിന് രണ്ടു സാക്ഷികളുമുണ്ട്. സര്ക്കാര് സര്വീസില് ഫാര്മസിസ്റ്റ് ആയ യുവതി ഡോക്ടര്ക്കെതിരേ മാനസിക ശാരീരിക പീഡനം ആരോപിച്ച് പരാതി നല്കിയിരുന്നു. ഒരു നടപടിയും ഇല്ലാതെ വന്നതോടെ യുവതി സോഷ്യല് മീഡിയയിലും മാധ്യമങ്ങളിലുടെയും പ്രതികരിച്ചു. ഇതോടെയാണ് ഡിഎംഓയുടെ സാന്നിധ്യത്തില് ചര്ച്ച നടത്തി കരാര് എഴുതി പ്രശ്നം പരിഹരിച്ചത്. യുവതി എനിക്കെതിരേ ഡിഎംഓഫീസില് നല്കിയിട്ടുള്ള പരാതി ഞങ്ങള് തമ്മില് ചര്ച്ച ചെയ്ത് പരിഹരിച്ചിട്ടുളളതും മേലില് അത്തരം സംഭവങ്ങള് ഉണ്ടാകില്ലെന്നും ഉറപ്പു തരുന്നു. എന്റെ ഭാഗത്തു നിന്നും യാതൊരു വിധ പ്രശ്നങ്ങളും ടിയാളുടെ നേര്ക്ക് ഉണ്ടാകില്ല എന്നും മേലില് യാതൊരു വിധ മാനസികശാരീരിക ഉപദ്രവങ്ങള് എന്റെ ഭാഗത്ത് നിന്നും ടി വ്യക്തിക്ക് ഉണ്ടാകില്ലെന്നും ഉറപ്പ് നല്കുന്നുവെന്നാണ് ഡോക്ടര് മുദ്രപത്രത്തില് എഴുതി നല്കിയത്. ഈ ഡോക്ടറെ ഡിപിഎം ആക്കുന്നതിനെതിരേ ഡോക്ടര്മാരുടെ സഹിതം വാട്സാപ്പ് ഗ്രൂപ്പുകളില് എതിര്പ്പുയര്ന്നിരിക്കുകയാണ്. ഒരു പോസ്റ്റ് ഇങ്ങനെ: നിയുക്ത പത്തനംതിട്ട ഡി പി എമ്മിന് അഭിവാദ്യങ്ങള്. വനിതകള് ഏറ്റവും കൂടുതല് ജോലി ചെയ്യുന്ന എന്എച്ച് എം പത്തനംതിട്ടയില് നിയുക്ത ഡിപിഎം ഡോക്ടറിന് അഭിവാദ്യങ്ങള്. സര്ക്കാരിന്റെ സ്ത്രീ സംരക്ഷണ നയത്തിലൂടെ ജില്ലയിലെ എല്ലാ എല്ലാ സ്ത്രീകളെയും മാനസികമായും ശാരീരികമായി സംരക്ഷിക്കും എന്ന് വിശ്വസിക്കുന്നു. സംരക്ഷണം ഉറപ്പുവരുത്താന് എല്ലാ വനിത ജീവനക്കാരും 500 മുദ്രപത്രത്തില് കരാര് ഒപ്പിടേണ്ടതാണ്. കരാര് ഒപ്പിടുന്നതോടെ സ്ത്രീ സംരക്ഷണവും സ്ത്രീ സമത്വവും ഡോക്ടര് ഉറപ്പുവരുത്തുന്നതാണ്. ഡിപിഎം വരും എല്ലാം ശരിയാകും. സ്ത്രീ പീഡന കേസില് ആരോപണ വിധേയനായ പികെ ശശിയെ കെടിഡിസി ചെയര്മാനാക്കിയ പിണറായി സര്ക്കാരിന് കീഴില് ഇതല്ല, ഇതിനപ്പുറം നടക്കുമെന്ന തരത്തിലുള്ള പ്രചാരണവുമുണ്ട്.